คปภ.จัดประกวดโฆษณาสั้นชิงรางวัลกว่า 2 ล้าน
คปภ. จัดประกวดภาพยนตร์โฆษณาสั้น ชิงรางวัลรวมมูลค่ากว่า 2 ล้านบาท
10 มิ.ย. 2553

คปภ. จัดประกวดภาพยนตร์โฆษณาสั้น ชิงรางวัลรวมมูลค่ากว่า 2 ล้านบาท 
นางจันทรา  บูรณฤกษ์ เลขาธิการ สำนักงานคณะกรรมการกำกับและส่งเสริมการประกอบธุรกิจประกันภัย(คปภ) เปิดเผยว่า นับเป็นครั้งแรก ที่สำนักงาน คปภ. จัดโครงการประกวดภาพยนตร์โฆษณาสั้นในระดับอุดมศึกษาทั่วประเทศ เนื่องจากมีความห่วงใยกลุ่มเยาวชนและวัยรุ่นไทย ที่ปัจจุบันมีอัตราการเกิดอุบัติเหตุบนท้องถนนเพิ่มมากขึ้นเป็นลำดับ ดังนั้นเพื่อเป็นการ     ปลูกจิตสำนึกให้นิสิตนักศึกษาและเยาวชนไทยทั่วประเทศ ได้ตระหนักและเล็งเห็นความสำคัญของการทำประกันภัยรถภาคบังคับมากขึ้น และสามารถเรียกร้องสิทธิประโยชน์จากการทำประกันภัยได้อย่างถูกต้องครบถ้วน 
สำนักงาน คปภ. จึงจัดโครงการประกวดภาพยนตร์โฆษณาสั้น ความยาว 30 วินาที ระดับปริญญา-ตรี หรือเทียบเท่าทั่วประเทศไม่จำกัดคณะทั่วประเทศ ส่งผลงานเข้าประกวดประเภททีมๆ ละ  ไม่เกิน 5 คน ในหัวข้อเรื่อง “การประกันภัยรถภาคบังคับ” ภายใต้ 3 แนวคิดที่นิสิตนักศึกษาสามารถเลือกส่งผลงานได้เพียง 1 แนวคิด ดังนี้ 1.  ความสำคัญของการประกันภัยรถภาคบังคับ 2.  ความคุ้มครองและประโยชน์ของการประกันภัยรถภาคบังคับ 3.  ทำอย่างไรเมื่อประสบภัยจากรถ เพื่อร่วมชิงทุนการศึกษา โล่เกียรติยศ ประกาศนียบัตร และกรมธรรม์ประกันอุบัติเหตุส่วนบุคคล รวมมูลค่ากว่า 2 ล้านบาท 
ทั้งนี้ เริ่มรับสมัครตั้งแต่วันที่ 1 มิถุนายน ถึง 15 ก.ค. 2553 นี้  ประกาศผลรอบคัดเลือกรอบ 10 ทีมสุดท้ายวันที่ 30 ก.ค. 2553 และประกาศผลรางวัลชนะเลิศในวันที่ 31 ส.ค. 2553 และรับรางวัลในงานสัปดาห์ประกันภัยในวันที่ 10 กันยายน 2553  โดยมี 6 รางวัล อาทิ รางวัลชนะเลิศ จะได้รับทุนการศึกษา 5 หมื่นบาท ประกาศนีบัตร และกรมธรรม์ประกันภัยอุบัติเหตุส่วนบุคคลมูลค่าความคุ้มครอง 1 ล้านบาท รองชนะเลิศอันดับอันดับที่ 1 ทุนการศึกษา 3 หมื่นบาท ประกาศนียบัตร และกรมธรรม์ประกันภัยอุบัติเหตุส่วนบุคคล มูลค่าความคุ้มครอง 5 แสนบาท รองชนะเลิศอันดับอันดับที่ 2 ทุนการศึกษา 2 หมื่นบาท ประกาศนียบัตร และกรมธรรม์ประกันภัยอุบัติเหตุส่วนบุคคล มูลค่าความคุ้มครอง  2 แสนบาท 
"อยากให้นิสิตนักศึกษาเข้ามามีส่วนร่วมและส่งผลงานเข้า  มาเยอะๆ เพราะนอกจากจะได้รับความรู้ในเรื่องดังกล่าวแล้ว ยังเป็นการใช้เวลาว่างให้เกิดประโยชน์อีกด้วย     ซึ่งผลงาน ที่ชนะเลิศการประกวดในครั้งนี้ สำนักงาน คปภ. จะนำไปเผยแพร่เป็นสปอตโฆษณาทางสื่อโทรทัศน์ต่อไป"นางจันทรา กล่าว